แรงซื้อเหรียญสหรัฐฉุดบาทอ่อนตลอดสัปดาห์
ในช่วงสัปดาห์ที่ผ่านมา (36 พ.ค. 2554) เงินบาทเริ่มต้นในทิศทางอ่อนค่าลง
21 ส.ค. 2554

ในช่วงสัปดาห์ที่ผ่านมา (36 พ.ค. 2554) เงินบาทเริ่มต้นในทิศทางอ่อนค่าลง
โดย..วารุณี  สิทธิถาวร 
โดยอยู่ที่ระดับ 29.85 บาทต่อเหรียญสหรัฐ และปรับตัวในทิศทางอ่อนค่า เนื่องจากมีแรงซื้อเงินเหรียญสหรัฐเข้ามาในตลาดหลังมีรายงานข่าวการสังหารนายโอซามา บิน ลาเดน แม้ว่าตลาดการเงินจะตอบรับในเชิงบวกต่อข่าวดังกล่าวเห็นได้จากการดีดตัวขึ้นของตลาดหุ้นสหรัฐในช่วงแรก
อย่างไรก็ตาม ปัจจัยบวกดังกล่าวจางไปจากตลาดค่อนข้างเร็วภายหลังนักลงทุนมีการย่อยข่าวและเริ่มมีความกังวลมากขึ้นเกี่ยวกับการตอบโต้และการก่อการร้ายที่อาจเกิดขึ้นในช่วงต่อไป ซึ่งมุมมองดังกล่าวทำให้นักลงทุนเริ่มมีการเทขายสินทรัพย์เสี่ยงทั้งในตลาดหุ้นและตลาดสินค้าโภคภัณฑ์ แล้วกลับเข้าซื้อเงินเหรียญสหรัฐ และสินทรัพย์ปลอดภัยมากขึ้น ทั้งนี้ภาวการณ์เลี่ยงความเสี่ยงดังกล่าวและการคาดการณ์ของนักลงทุนที่ว่า ปัญหาเงินเฟ้อที่กำลังสร้างความกังวลให้กับผู้กำหนดนโยบายในหลายประเทศ ทำให้เอเชียมีแนวโน้มคุมเข้มนโยบายการเงินมากขึ้น กระตุ้นให้นักลงทุนมีการเทขายสินทรัพย์ในภูมิภาคออกมา ซึ่งเป็นปัจจัยที่ฉุดให้ค่าเงินเอเชียปรับตัวลง นอกจากนี้ค่าเงินภูมิภาคยังเผชิญแรงขายทำกำไรออกมาหลังจากมีการปรับแข็งค่าขึ้นมากในช่วงที่ผ่านมา ซึ่งปัจจัยดังกล่าวยิ่งซ้ำเติมให้ค่าเงินภูมิภาคปรับอ่อนค่าลงเร็ว เช่นเดียวกับเงินบาทที่ร่วงลงแตะระดับ 29.96 บาทต่อเหรียญสหรัฐ ในวันทำการแรกของสัปดาห์ ซึ่งนอกจากปัจจัยลบจากแรงซื้อเงินเหรียญสหรัฐที่เพิ่มขึ้นแล้ว การดิ่งลงของตลาดหุ้นไทยกว่า 2% ยังเป็นอีกปัจจัยที่ถ่วงให้เงินบาทอ่อนตัวลงเร็วในช่วงบ่ายวันจันทร์ และยังคงปรับตัวในทิศทางอ่อนค่าลงต่อเนื่อง โดยร่วงลงแตะระดับ 30.0 ในช่วงเช้าวันอังคาร ทั้งนี้ในระยะสั้นเงินบาทยังมีแนวโน้มอ่อนค่าตามแรงขายทำกำไรที่มีเข้ามาอย่างต่อเนื่อง
ขณะที่ความกังวลต่อการก่อการร้ายภายหลังการเสียชีวิตของบิน ลาเดน ทำให้นักลงทุนเข้าซื้อคืนเงินเหรียญสหรัฐ
นอกจากนี้ ความไม่แน่นอนทางการเมืองเป็นอีกปัจจัยที่ส่งผลกระทบต่อการเคลื่อนไหวของเงินบาทในระยะนี้ ส่งผลให้เงินบาทขยับขึ้นสู่ระดับ 30.01 บาทต่อเหรียญสหรัฐ ก่อนฟื้นตัวขึ้นเล็กน้อยในช่วงท้ายตลาด เนื่องจากมีแรงขายเงินเหรียญสหรัฐจากผู้ส่งออกและนักลงทุนที่ตั้งรออยู่เหนือระดับ 30 
ในช่วงปลายสัปดาห์เงินบาทยังคงปรับตัวในทิศทางอ่อนค่า โดยเปิดตลาดที่ระดับ 30.20 บาทต่อเหรียญสหรัฐ ในช่วงเช้าวันศุกร์ โดยเป็นการปรับตัวในทิศทางเดียวกับสกุลเงินภูมิภาคที่อ่อนค่าลงเป็นส่วนใหญ่ อันเป็นผลจากการที่นักลงทุนมีการเข้าซื้อคืนดอลลาร์สหรัฐอย่างต่อเนื่องจากความไม่มั่นใจต่อการฟื้นตัวของเศรษฐกิจโลก หลังข้อมูลเศรษฐกิจของหลายประเทศ ทั้งสหรัฐ อังกฤษ และจีน เริ่มส่งผลกระทบต่อความเชื่อมั่นของนักลงทุน โดยเฉพาะข้อมูลในตลาดแรงงานของสหรัฐ ทั้งตัวเลขการจ้างงานภาคเอกชนในช่วงกลางสัปดาห์ที่ออกมาแย่กว่าคาด ตามด้วยตัวเลขการขอรับสวัสดิการว่างงานครั้งแรกรายสัปดาห์ของสหรัฐที่ปรับตัวสูงขึ้นอีกครั้ง ทำให้นักลงทุนเริ่มมองว่าตัวเลขการจ้างงานนอกภาคเกษตรของสหรัฐที่จะประกาศในช่วงค่ำวันศุกร์อาจยิ่งเป็นการสะท้อนว่า การฟื้นตัวของตลาดแรงงานสหรัฐกำลังแผ่วลง ขณะเดียวกันค่าเงินเอเชียยังได้รับปัจจัยลบจากภาวะการลงทุนในตลาดหุ้นที่ค่อนข้างซบเซา
อย่างไรก็ดี เงินบาทปรับตัวใกล้ระดับ 30.18 บาทต่อเหรียญสหรัฐ ในช่วงปลายสัปดาห์ เนื่องจากนักลงทุนมีการทำธุรกรรมอย่างระมัดระวังในช่วงก่อนประกาศตัวเลขการจ้างงานนอกภาคเกษตรของสหรัฐ อีกทั้งแรงขายเงินเหรียญสหรัฐของนักลงทุนและกลุ่มผู้ส่งออกในช่วงที่เงินบาทอ่อนค่าลงกว่าระดับ 30.0 คาดว่าจะเป็นปัจจัยที่ช่วยชะลอการอ่อนค่าของเงินบาทได้ในระดับหนึ่ง
สำหรับทิศทางค่าเงินในช่วงสัปดาห์นี้ (913 พ.ค. 2554) สายงานธุรกิจตลาดทุนมองว่าการเคลื่อนไหวของเงินบาทในสัปดาห์นี้จะปรับตัวในกรอบที่แข็งค่าขึ้นจากสัปดาห์ที่ผ่านมา โดยเคลื่อนไหวในช่วง 29.8030.10 บาทต่อเหรียญสหรัฐ เทียบกับ 29.85-30.20 บาทต่อเหรียญสหรัฐ ในสัปดาห์ที่ผ่านมา โดยคาดว่าเงินบาทจะเริ่มฟื้นตัวขึ้นหลังจากอ่อนค่าลงค่อนข้างเร็วในช่วงสัปดาห์ที่ผ่านมา
ทั้งนี้ ในภาพรวมค่าเงินเอเชียและเงินบาทยังมีแนวโน้มปรับตัวในทิศทางแข็งค่า เนื่องจากภาวะเศรษฐกิจที่ค่อนข้างแข็งแกร่งและอัตราดอกเบี้ยในเอเชียที่อยู่ในทิศทางขาขึ้นยังสร้างแรงดึงดูดใจให้มีเงินทุนต่างประเทศไหลเข้ามาลงทุนในเอเชียเพิ่มขึ้น แต่การขายทำกำไรของนักลงทุนในช่วงจังหวะที่ค่าเงินในภูมิภาคปรับแข็งค่าขึ้น และความต้องการเงินเหรียญสหรัฐที่อาจเพิ่มขึ้นหากข้อมูลเศรษฐกิจของประเทศแกนหลักที่ทยอยประกาศออกมาในช่วงสัปดาห์นี้บ่งชี้ว่าการฟื้นตัวของเศรษฐกิจโลกกำลังชะลอตัวลง อาจส่งผลกระทบต่อภาวะการลงทุนในตลาดการเงินและส่งผลให้เงินบาทปรับตัวผันผวนในช่วงสัปดาห์นี้